**KRITERIJI VREDNOVANJA I OCJENJIVANJA U NASTAVI VJERONAUKA**

U nastavi vjeronauka ocjenama od 1 do 5 vrednuju se sljedeći elementi:

* **Znanje:** usvojenost, razumijevanje, primjena (provedba sadržaja u praktičnim zadacima) i vrednovanje programskih sadržaja. Ocjene iz znanja daju se na temelju usmenog i pismenog provjeravanja. Pisana provjera se vrši jednom u prvom, jednom u drugom polugodištu. Ponavljanje sadržaja koje se vrši u obliku radnog lista je ponavljanje i utvrđivanje, na temelju čega dobiju određenu ocjenu. Učenicima koji pokažu zadovoljavajuću ostvarenost nastavnih ishoda dati će se brojčana ocjena, i nema potrebe za ponovnim usmenim provjeravanjem.
* **Stvaralačko izražavanje:** usmeno, pisano, likovno, scensko, audiovizualno i dr. (ovisno o interesima učenika, nastavnom sadržaju, ciljevima koji se žele ostvariti, tehničkim mogućnostima i drugo). Teme stvaralačkog izražavanja uvijek su povezane s nastavnim sadržajem.
* **Zalaganje:** uključenost učenika u razne oblike rada, motiviranost na satu, marljivost i redovitost u izvršavanju postavljenih zadataka, inicijativnost, kao i redovito izvršavanje domaćih zadaća i nošenje pribora potrebnog za rad. Tri neizvršene domaće zadaće, kao i tri nenošenja potrebnog pribora, rezultiraju negativnom ocjenom.
* **Kultura međusobnog komuniciranja:** odnos prema učiteljici i drugim učenicima. Uključuje poštivanje svih sudionika odgojno-obrazovnog procesa, dogovorenih pravila ponašanja, pažnju, finoću, iskrenost u međuljudskim odnosima i sl. Teža i učestala kršenja dogovorenih pravila evidentiraju se na internoj razrednoj tablici koja je učenicima dostupna te rezultiraju nižom brojčanom ocjenom.

**NAPOMENA!** Svi elementi vrednovanja, kao i opisno praćenje interesa, sposobnosti i odnosa prema radu ulaze u zaključnu ocjenu koja ne mora biti aritmetička sredina upisanih ocjena (čl. 11, Pravilnika o načinima, postupcima i elementima vrednovanja učenika u osnovnoj i srednjoj školi).

|  |  |  |  |  |  |
| --- | --- | --- | --- | --- | --- |
|  | **odličan (5)** | **vrlo dobar (4)** | **dobar (3)** | **dovoljan (2)** | **nedovoljan (1)** |
| **Znanje** | Učenik potpuno samostalno izlaže sve učene sadržaje, primjenjuje ih u novim situacijama te analizira pojave i procese, stavlja ih u odnos s porukom i prosuđuje njihovu vrijednost za povijest čovječanstva i spasenja. | Potpuno samostalno objašnjava sve učene sadržaje i primjenjuje ih u novim situacijama. Uz minimalnu pomoć vjeroučiteljice analizira pojave i procese, stavlja ih u odnos s porukom i prosuđuje njihovu vrijednost za povijest čovječanstva i spasenja. | Uglavnom samostalno reproducira i objašnjava sve učene sadržaje te ih, uz veću pomoć vjeroučiteljice, primjenjuje u novim situacijama i u stanju je analizirati pojave i procese i staviti ih u odnos s porukom. | Uz manju pomoć vjeroučiteljice, reproducira ili prepoznaje sadržaje u obliku identičnom ili sličnom onome u kojem su ih učili u mjeri većoj od 50%, ali bez mogućnosti objašnjenja ili povezivanja istih. | I uz veliku pomoć vjeroučiteljice, reproducira ili prepoznaje sadržaje u obliku identičnom ili sličnom onome u kojem su ih učili u mjeri manjoj od 50%. |
| **Zalaganje** | Samostalno i odgovorno izvršava zadatke, pokazuje interes za dodatne sadržaje, redovito izvršava domaće zadaće, nosi potrebne materijale te aktivno sudjeluje u grupnom radu. | Povremeno treba poticaj za sudjelovanje u aktivnostima i ne nosi potrebni pribor. U grupnom radu treba dodatni poticaj za aktivnije uključivanje u rad. Ne pokazuje interes za dodatne zadatke. | Potreban je čest poticaj i usmjeravanje na rad. Izvršavanje zadataka je površno. Oscilira u marljivosti i praćenju nastave. U grupnom radu treba poticaj za uključivanje. Ne nosi redovito pribor. | Radi uz intenzivan i čest poticaj. Često ne nosi potreban pribor, pasivan je tijekom nastavnog procesa. Unatoč dodatnim uputama izvršeni zadaci su manjkavi, netočni i ''presiromašni''. | Tri puta nije izvršio domaću zadaću ili donio pribor potreban za rad. Kroz dulji period neodgovorno se odnosi prema obavezama, ne sudjeluje u realizaciji zadataka i ne reagira na poticaje. |
| **stvaralačko izražavanje** | Predstavlja zadanu temu na kreativan i uredan način. Očituje sposobnost zamišljanja, asociranja i logičkog povezivanja. Trudi se u skladu sa svojim mogućnostima. | U ostvarenju zadatka prisutna su glavna obilježja teme, ali nedostaju detalji i/ili urednost. Tijekom rada povremeno je upućivan u temu i način realizacije. | U realizaciji zadatka tema je prisutna u osnovnoj mjeri, obrađena je površno. Nedostaju urednost, točnost i marljiviji pristup. | Zadatak je realiziran u minimalnoj mjeri, površno, bez truda i/ili kreativnosti, uz opetovane upute i poticaje vjeroučiteljice. | Zadatak uopće nije izvršen, unatoč opetovanim uputama i poticajima vjeroučiteljice, niti nakon dodatnog vremena rada kod kuće. |
| **kultura međusobnog komuniciranja** | Poštuje sva dogovorena pravila ponašanja. Surađuje s učiteljicom i učenicima, pomaže drugima, pokazuje toleranciju i poštovanje, ljubazan je u komunikaciji. | Ponekad ne poštuje dogovorena pravila ponašanja i komunikacije i neprimjereno se ponaša prema drugim sudionicima nastavnog procesa, ali reagira na opomene. | Povremeno ne poštuje dogovorena pravila ponašanja i komunikacije i neprimjereno se ponaša prema drugim sudionicima nastavnog procesa te djelomično reagira na opomene. | Redovito ne poštuje dogovorena pravila ponašanja i komunikacije i neprimjereno se ponaša prema drugim sudionicima nastavnog procesa te rijetko reagira na opomene. | Ne poštuje dogovorena pravila komunikacije i ponašanja. Redovito se neprimjereno ponaša prema drugim sudionicima nastavnog procesa. |